Tiranë, 21 shkurt 2025

**LETËR E HAPUR**

**Drejtuar:** Znj. Albana Koçiu,  Ministër i Shëndetësisë dhe Mbrojtjes Sociale

# **Lënda:** Mbi vlerësimin e Udhërrëfyesit për Politikën e Qeverisë drejt një Mjedisi Mundësues për Zhvillimin e Shoqërisë Civile 2019 – 2023 dhe hartimin e Udhërrëfyesit për periudhën 2024 -2027.

E nderuar Znj. Koçiu,

Ju drejtohemi me këtë letër për të shprehur interesin dhe kërkesën tonë për informacion mbi procesin e vlerësimit të Udhërrëfyesit për Politikën e Qeverisë drejt një Mjedisi Mundësues për Zhvillimin e Shoqërisë Civile 2019–2023, si dhe për hartimin dhe finalizimin e Udhërrëfyesit për periudhën 2024–2027.

Krijimi i një mjedisi mundësues për organizatat e shoqërisë civile është një parakusht thelbësor dhe një masë kyçe për garantimin e një demokracie të qëndrueshme të një vendi. Që prej vitit 2015, përmes “Udhërrëfyesit për Politikën e Qeverisë drejt një Mjedisi Mundësues për Zhvillimin e Shoqërisë Civile”[[1]](#footnote-1), Qeveria Shqiptare ka shprehur angazhimin e saj për krijimin e një mjedisi të favorshëm për shoqërinë civile. Ky dokument, i miratuar çdo katër vite, synon krijimin e instrumenteve dhe infrastrukturës institucionale për një dialog dhe bashkëpunim të institucionalizuar Qeveri – Shoqëri Civile.

Në vitin 2024, me kërkesën e Qeverisë së Shqipërisë dhe asistencën e Delegacionit të Bashkimit Evropian në Shqipëri dhe Drejtorisë së Përgjithshme për Fqinjësinë dhe Negociatat e Zgjerimit (DG Near), nisi procesi i vlerësimit të arritjeve dhe rezultateve të Udhërrëfyesit 2019 – 2023, rezultatet e të cilit do të shërbenin për hartimin e dokumentit strategjik të ardhshëm 2024- 2027[[2]](#footnote-2).

Gjetjet paraprake të këtij vlerësimi u prezantuan gjatë një takimi të organizuar në qershor 2024[[3]](#footnote-3) në ambientet e Ministrisë së Shëndetësisë dhe Mbrojtjes Sociale, me pjesëmarrjen e anëtarëve të Këshillit Kombëtar të Shoqërisë Civile, përfaqësuesve të Delegacionit të BE-së në Shqipëri, ekspertëve kombëtarë dhe ndërkombëtarë nga shoqëria civile, si dhe përfaqësuesve të Asistencës Teknike për Organizatat e Shoqërisë Civile në Ballkanin Perëndimor dhe Turqi.

Ky takim mbetet deri më tani i vetmi zhvillim publik mbi vlerësimin e Udhërrëfyesit 2019-2023. Megjithëse finalizimi i gjetjeve dhe hartimi i Udhërrëfyesit 2024-2027 ishin parashikuar të realizoheshin brenda vitit 2024, si masë e Udhërrëfyesit për Funksionimin e Institucioneve Demokratike[[4]](#footnote-4), deri më tani nuk është publikuar asnjë informacion apo komunikim mbi ecurinë dhe rezultatet e proceseve.

Mungesa e informacionit publik dhe transparencës mbi vlerësimet e Udhërrëfyesit reflekton një shqetësim të vazhdueshëm të identifikuar në Raportet Vjetore të Komisionit Evropian për Shqipërinë, si dhe vlerësimet e përvitshme të realizuara nga Partnerët Shqipëri përmes Matricës së Monitorimit mbi Mjedisin Mundësues për Shoqërinë Civile[[5]](#footnote-5).

Vlerësojmë së një situatë e tillë, ndër të tjera ndikohet edhe nga mungesa e një strukture të përcaktuar me ligj, përgjegjëse për monitorimin, vlerësimin dhe komunikimin publik mbi progresin e Udhërrëfyesit.

Duke marrë në konsideratë sa më sipër dhe rolin thelbësor të Ministrisë së Shëndetësisë dhe Mbrojtjes Sociale në këtë proces, edhe si institucion drejtues i Këshillit Kombëtar për Shoqërinë Civile, konsiderojmë të domosdoshme adresimin e disa çështjeve kryesore:

* Së pari, shprehim shqetësimin tonë mbi mungesën e informacionit publik dhe të përfshirjes së sektorit jofitimprurës në ecurinë e proceseve që lidhen me dokumentin strategjik të qeverisë me shoqërinë civile. Në mungesë të një qasjeje transparente dhe të koordinuar, ekziston rreziku që organizatat e shoqërisë civile të mbeten pa një kornizë të qartë mbështetëse, si në aspektin strategjik ashtu edhe financiar. Për këtë arsye, është thelbësore të sigurohet një komunikim i hapur dhe gjithëpërfshirës mbi vlerësimin e Udhërrëfyesit 2019-2023 dhe hartimit të Udhërrëfyesit 2024 - 2027, duke garantuar një përfshirje aktive të shoqërisë civile në të gjitha fazat.
* Së dyti, hartimi i Udhërrëfyesit 2024- 2027 duhet të përfshijë konsultime të gjera me organizatat e shoqërisë civile që në nisje të procesit. Ai duhet të bazohet në prioritete, masa dhe indikatorë të qartë e të matshëm që përputhen me zhvillimet e sektorit të OJF-ve, si dhe dokumentet strategjike kombëtare dhe ato të integrimit të vendit në Bashkimin Evropian.
* Së treti, Qeveria duhet të tregojë vullnet dhe angazhim më të fortë politik në hartimin, zbatimin, monitorimin dhe vlerësimin e Udhërrëfyesit për Hartimin e Politikës dhe Masave për një Mjedis Mundësues për Zhvillimin e Shoqërisë Civile. Niveli i angazhimit për përfshirje dhe dialog nga ana e institucioneve publike me organizatat e shoqërisë civile ka qenë i ulët. Përcaktimi i një strukture të dedikuar dhe të mandatuar me ligj për të mbikëqyrur procesin e zbatimit të Udhërrëfyesit do të ndihmonte në garantimin e transparencës, llogaridhënies dhe monitorimit të rregullt të progresit. Një strukturë e tillë duhet të sigurojë një mekanizëm të qartë komunikimi me organizatat e shoqërisë civile, të mbështesë bashkëpunimin ndërinstitucional dhe të mundësojë konsultime të vazhdueshme për të siguruar që prioritetet dhe masat e përcaktuara në Udhërrëfyes të reflektojnë nevojat reale të sektorit. Gjithashtu, është e rëndësishme që ky proces të shoqërohet me angazhime konkrete nga ana e institucioneve për të siguruar jo vetëm një qasje më gjithëpërfshirëse, por edhe burimet e nevojshme për zbatimin efektiv të masave të parashikuara.
* Financimi publik për mbështetjen e organizatave të shoqërisë civile ka qenë ndër vite i pamjaftueshëm për të adresuar nevojat e grupeve që u shërbejnë. Me tërheqjen e donatorëve bilateralë dhe reduktimin e ndihmës së huaj, sfida e qendrueshmërisë financiare është rritur, duke vënë në rrezik vazhdimësinë e shumë shërbimeve të ofruara nga sektori jofitimprurës dhe rolin e tij të rëndësishëm në zhvillimin social, ekonomik dhe demokratik të vendit. Në këtë kontekst, është thelbësore rritja e angazhimit institucional përmes Udhërrëfyesit për Hartimin e Politikës dhe Masave për një Mjedis Mundësues për Zhvillimin e Shoqërisë Civile dhe sigurimi i burimeve të qëndrueshme financiare përmes buxhetit të shtetit, duke garantuar mbështetje afatgjatë për organizatat e shoqërisë civile.

Duke shpresuar që kërkesa jonë do të merret në konsideratë, mbetemi në pritje të përgjigjes.

Për çdo komunikim të mëtejshëm lidhur me këtë letër, në emër të grupit, pika e kontaktit për këtë çështje është Qendra Kombëtare Burimore për Shoqërinë Civile në adresën e email info@resourcecentre.al ose numër tel: 04 2 254881.

Me respekt,

Lista e Organizatave të Shoqërisë Civile sipas rendit alfabetik:

Acli Ipsia në Shqipëri

Active Mobility

Agjencia AJMMI (Agjencia Joniane e Mjedisit, Medias dhe Informacionit)

Albania Community Assist

Albanian Local Capacity Development Foundation (ALCDF)

Aleanca Kundër Diskriminimit LGBT

Center for Education and Social Advancement

Change and Development Center

Civil Rights Defenders, Zyra e Shqipërisë

Consulting and Development Partners/ Arka Youth Center

COSV në Shqipëri

Durrësi Aktiv

Fondacioni Emanuel për Zhvillim dhe Integrim

Fondacioni Joscelyn

Fondacioni Së Bashku

Fondacioni Shqiptar për të Drejtat e Personave me Aftësi të Kufizuar

Forumi I Mendimit të Lirë

Hand to Hand Against Nation Apathy - H.A.N.A

Instituti I Kulturës Rome në Shqipëri

Instituti për Kontratën Shoqërore

JetaPlus

Lëvizja Europiane në Shqipëri

Network Albania

Nisma për Ndryshim Shoqëror, ARSIS

North Green Association

Open Mind Spectrum Albania (OMSA)

Organizata “Të Ndryshëm dhe të Barabartë”

Partnerët Shqipëri për Ndryshim dhe Zhvillim

Qendra "Me Komunitetin për Ndryshim"

Qendra "Mjedis Për Zhvillim dhe Integrim"

Qendra "Strehëza Edlira Haxhiymeri"

Qendra "Të Gjithë së Bashku për Integrimin e Romëve"

Qendra “Hapa Të Lehtë”

Qendra ACT for SOCIETY

Qendra Aleanca Gjinore për Zhvillim

Qendra ALTRI

Qendra AMAD

Qendra Aulona, Vlorë

Qendra Burimore e Mjedisit në Shqipëri – REC

Qendra e Shërbimeve Ligjore Evropiane, CELS

Qendra ESN Tirana

Qendra Genesis

Qendra Jonathan

Qendra Lëvizja Rinore për Demokraci Pukë

Qendra për Advokim Social

Qendra për Drejtësi Gjinore në Shqipëri

Qendra për Prosperitet dhe Integritet

Qendra Progres dhe Zhvillim

Qendra Psiko-Sociale “Vatra”

Qendra Rinore Trokitje

Qendra Shërbimi Ligjor Falas, TLAS

Qendra Shkencë dhe Inovavion për Zhvillim

Qendra Shqiptare për Popullsinë dhe Zhvillimin

Qendra Shqiptare për Zhvillimin e Familjes

Qendra Shqiptare YMCA

Qendra Streha

Roma Active Albania

Rrjeti “Zëri i Të Rinjve”

Rrjeti i Fuqizimit të Gruas në Shqipëri (AWEN)

Rrjeti i Profesionistëve të Rinj

Sërisht Horizont

Shoqata '' Unë Gruaja"

Shoqata "Komuniteti Papa Xhovani i XXIII"

Shoqata "Në Dobi Të Gruas Shqiptare"

Shoqata "Për Ruajtjen dhe Mbrojtjen e Mjedisit Natyror", Vlorë

Shoqata “Përtej Barrierave”

Shoqata “Qendra Sociale në Ndihmë të Njerëzve në Nevojë” Fushë-Arrëz

Shoqata “Rreze Shprese”

Shoqata “Together for Life”

Shoqata “Xhubleta”

Shoqata AKS

Shoqata Ambientaliste Zharrëza

Shoqata CELIM Shqipëri

Shoqata Kombëtare Edukim për Jetën (SHKEJ)

Shoqata Multifunksionale per Kulturor Edukim dhe Zhvillim

Shoqata Peace Volunteering Network (PVN)

Shoqata për Zhvillimin Psiko-Social dhe Kulturor të Fëmijëve dhe të Rinjve, Elbasan

Shoqata Shpresë Për Ne

Shoqata Udhëtim i Lirë

Shoqata Voice of Roma In Albania

The Door

Tjetër Vizion

TPA Center/Qendra per Mendim, Planifikim dhe Veprim

YMCA Shkodër

Youth Peer

Youth Rights and Citizens Initiatives

1. Vendimi i Këshillit të Ministrave nr. 459, datë 27.5.2015, “Për miratimin e udhërrëfyesit për hartimin e politikës dhe masave për një mjedis mundësues për shoqërinë civile” dhe Vendimi i Këshillit të Ministrave nr. 539, datë 25.07.2019, “Për aprovimin e Politikës së Qeverisë drejt një Mjedisi Mundësues për Zhvillimin e Shoqërisë Civile 2019 – 2023”, i rishikuar. [↑](#footnote-ref-1)
2. GDSI, 2023, “Support for the Government of Albania for the Evaluation of the “Road Map for the Government Policy towards a More Enabling Environment for Civil Society Development 2019 – 2023” Albania and Preparation of the new “Roadmap Covering 2024 – 2027” – Term of Reference. I disponueshëm në: <https://gdsi.ie/evaluation-and-strategy-expert/> [↑](#footnote-ref-2)
3. AMSHC, 2024 “Prezantimi i raportit paraprak të vlerësimit për udhërrëfyesin për politikën e qeverisë drejt një mjedisi më mundësues për zhvillimin e shoqërisë civile 2019 – 2023”. I disponueshëm në: https://kkshc.gov.al/prezantimi-i-raportit-paraprak-te-vleresimit-per-udherrefyesin-per-politiken-e-qeverise-drejt-nje-mjedisi-me-mundesues-per-zhvillimin-e-shoqerise-civile-2019-2023/ [↑](#footnote-ref-3)
4. Vendim Nr. 311, datë 02.10.2024 “Për Miratimin e Udhërrëfyesit për Funksionimin e Institucioneve Demokratike” I disponueshën në: <https://amshc.gov.al/wp-content/uploads/2024/10/vendim-2024-10-02-611.pdf> [↑](#footnote-ref-4)
5. Partnerët Shqipëri 2013-2023, *“Matrica e Monitorimit mbi Mjedisin Mundësues për Zhvillimin e Shoqërisë Civile, Raporti për Shqipërinë”****,*** I disponueshëm në**:** <https://www.partnersalbania.org/publication/monitoring-matrix-on-enabling-environment-for-civil-society-development-country-report-for-albania/> [↑](#footnote-ref-5)